CELEX: 32020D1805
Language: hu
Date: 2020-11-27 00:00:00
Title: A Bizottság (EU) 2020/1805 határozata (2020. november 27.) a 2014/350/EU és az (EU) 2016/1349 határozatnak a textiltermékekre, illetve a lábbelikre vonatkozó uniós ökocímke odaítélésével kapcsolatos ökológiai kritériumok, valamint a kapcsolódó értékelési és ellenőrzési követelmények érvényességének meghosszabbítása érdekében történő módosításáról (az értesítés a C(2020) 8152. számú dokumentummal történt) (EGT-vonatkozású szöveg)

2020.12.1.   
               
               
                  HU
               
               
                  Az Európai Unió Hivatalos Lapja
               
               
                  L 402/89
               
            
         A BIZOTTSÁG (EU) 2020/1805 HATÁROZATA
         (2020. november 27.)
         a 2014/350/EU és az (EU) 2016/1349 határozatnak a textiltermékekre, illetve a lábbelikre vonatkozó uniós ökocímke odaítélésével kapcsolatos ökológiai kritériumok, valamint a kapcsolódó értékelési és ellenőrzési követelmények érvényességének meghosszabbítása érdekében történő módosításáról
         
            
               (az értesítés a C(2020) 8152. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az uniós ökocímkéről szóló, 2009. november 25-i 66/2010/EK európai parlamenti és tanácsi rendeletre (1) és különösen annak 8. cikke (2) bekezdésére,
         az Európai Unió ökocímkézésért felelős bizottságával folytatott konzultációt követően,
         mivel:
         
                     (1)
                  
                  
                     A textiltermékek uniós ökocímkéjének odaítélésével kapcsolatos ökológiai kritériumok, illetve a kapcsolódó értékelési és ellenőrzési követelmények érvényessége a 2014/350/EU bizottsági határozatban (2) előírtaknak megfelelően 2020. december 5-én lejár.
                  
               
                     (2)
                  
                  
                     A lábbelikre vonatkozó uniós ökocímke odaítélésével kapcsolatos ökológiai kritériumok, valamint a kapcsolódó értékelési és ellenőrzési követelmények érvényessége az (EU) 2016/1349 bizottsági határozatban (3) előírtaknak megfelelően 2022. augusztus 5-én lejár.
                  
               
                     (3)
                  
                  
                     Az uniós ökocímkével kapcsolatos célravezetőségi vizsgálat 2017. június 30-i következtetéseivel (4) összhangban a Bizottság és az uniós ökocímke-bizottság értékelte az egyes termékcsoportok relevanciáját, valamint a jelenlegi ökológiai kritériumok és a kapcsolódó értékelési és ellenőrzési követelmények relevanciáját és megfelelőségét, majd javaslatot tett azok érvényességének meghosszabbítására. A 2014/350/EU és az (EU) 2016/1349 határozat esetében az említett értékelés megerősítette a termékcsoportok, a jelenleg hatályos ökológiai kritériumok, valamint a kapcsolódó értékelési és ellenőrzési követelmények relevanciáját és megfelelőségét.
                  
               
                     (4)
                  
                  
                     Ezenfelül az uniós ökocímkével kapcsolatos célravezetőségi vizsgálat 2017. június 30-i következtetéseivel összhangban a Bizottság és az uniós ökocímke-bizottság javaslatokat tett a termékcsoportok közötti szinergiák javítása és az uniós ökocímke alkalmazási körének növelése érdekében, többek között az egymáshoz közel álló termékcsoportok összekapcsolása révén, ugyanakkor biztosítva, hogy a felülvizsgálati folyamat során kellő figyelem jusson a vonatkozó uniós szakpolitikák, jogszabályok és tudományos bizonyítékok közötti koherenciára.
                  
               
                     (5)
                  
                  
                     Az egyre inkább körforgásos gazdaságra való áttérés további megkönnyítése érdekében a textiltermékekre és a lábbelikre vonatkozó uniós ökocímke-kritériumokat felül kell vizsgálni a tisztább és versenyképesebb Európát szolgáló, körforgásos gazdaságra vonatkozó új cselekvési tervvel (5) összhangban. Ezért a 2014/350/EU és az (EU) 2016/1349 határozatban előírt uniós ökocímke-kritériumok érvényességét indokolt ugyanaddig az időpontig meghosszabbítani, hogy a Bizottság e két termékcsoport felülvizsgálatát együtt végezhesse el, és adott esetben összekapcsolhassa azokat egy új termékcsoportban.
                  
               
                     (6)
                  
                  
                     Annak érdekében, hogy elegendő idő álljon rendelkezésre a felülvizsgálati folyamat befejezésére, valamint hogy a jelenlegi és jövőbeni jogosultak számára egyértelmű perspektívát és stabil piacot lehessen biztosítani az uniós ökocímke előnyeinek további használatához, a textiltermékekre és a lábbelikre vonatkozó jelenlegi kritériumok, valamint a kapcsolódó értékelési és ellenőrzési követelmények érvényességét célszerű 2025. december 31-ig meghosszabbítani.
                  
               
                     (7)
                  
                  
                     A 2014/350/EU és az (EU) 2016/1349 határozatot ezért ennek megfelelően módosítani kell.
                  
               
                     (8)
                  
                  
                     Az e határozatban foglalt intézkedések összhangban vannak a 66/2010/EK rendelet 16. cikke alapján létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            A 2014/350/EU határozat 6. cikke helyébe a következő szöveg lép:
            
               
                  „6. cikk
                  A »textiltermékek« termékcsoportra vonatkozó ökológiai kritériumok, valamint az azokhoz kapcsolódó értékelési és ellenőrzési követelmények 2025. december 31-ig érvényesek.”
               
            
         
         
            2. cikk
            Az (EU) 2016/1349 határozat 4. cikkének helyébe a következő szöveg lép:
            
               
                  „4. cikk
                  A »lábbelik« termékcsoportra vonatkozó ökológiai kritériumok, valamint az azokhoz kapcsolódó értékelési és ellenőrzési követelmények 2025. december 31-ig érvényesek.”
               
            
         
         
            3. cikk
            Ennek a határozatnak a tagállamok a címzettjei.
         
         
            Kelt Brüsszelben, 2020. november 27-én.
            
               
                  a Bizottság részéről
               
               Virginijus SINKEVIČIUS
               
                  a Bizottság tagja
               
            
         
         
            (1)  HL L 27., 2010.1.30., 1. o.
         
         
            (2)  A Bizottság 2014/350/EU határozata (2014. június 5.) a textiltermékek uniós ökocímkéjének odaítélésére vonatkozó ökológiai kritériumok megállapításáról (HL L 174., 2014.6.13., 45. o.).
         
            (3)  A Bizottság (EU) 2016/1349 határozata (2016. augusztus 5.) a lábbelikre vonatkozó uniós ökocímke odaítélésével kapcsolatos ökológiai kritériumok megállapításáról (HL L 214., 2016.8.9., 16. o.).
         
            (4)  A Bizottság jelentése az Európai Parlamentnek és a Tanácsnak a szervezeteknek a közösségi környezetvédelmi vezetési és hitelesítési rendszerben (EMAS) való önkéntes részvételéről szóló, 2009. november 25-i 1221/2009/EK európai parlamenti és tanácsi rendelet és az uniós ökocímkéről szóló, 2009. november 25-i 66/2010/EK európai parlamenti és tanácsi rendelet végrehajtásának felülvizsgálatáról (COM(2017) 355 final).
         
            (5)  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A tisztább és versenyképesebb Európát szolgáló, körforgásos gazdaságra vonatkozó új cselekvési terv (COM(2020) 98 final).